sagorsarker/bangla-wikipedia huggingface dataset:
কস্টিউম

কস্টিউম/সাজপোশাক হলো একটি ব্যক্তি বা গোষ্ঠীর স্বতন্ত্র পোশাক এবং/অথবা মেকআপের ধরন, যা শ্রেণি, লিঙ্গ, পেশা, জাতিসত্তা, জাতীয়তা, কার্যকলাপ বা যুগ—সংক্ষেপে, সংস্কৃতিকে প্রতিফলিত করে।
এই শব্দটি ঐতিহ্যগতভাবে নির্দিষ্ট কার্যকলাপের জন্য উপযুক্ত পোশাক বোঝাত, যেমন রাইডিং কস্টিউম, সুইমিং কস্টিউম, ডান্স কস্টিউম এবং ইভনিং কস্টিউম। উপযুক্ত ও গ্রহণযোগ্য কস্টিউম ফ্যাশন ও স্থানীয় সাংস্কৃতিক মানদণ্ড অনুযায়ী পরিবর্তনশীল।
ইতালিয়ান ভাষা থেকে উদ্ভূত এবং ফরাসি ভাষার মাধ্যমে প্রচলিত, "কস্টিউম" শব্দটি ফ্যাশন বা রীতিনীতি বোঝানো শব্দের সাথে উত্স ভাগ করে। বিভিন্নভাবে, অষ্টাদশ শতাব্দী থেকে পোশাক বোঝাতে ব্যবহৃত "কস্টিউম" শব্দটি ল্যাটিন "consuetudo" থেকে উদ্ভূত, যার অর্থ "রীতি" বা "ব্যবহার"। 
কসপ্লে, একটি জাপানি উৎস থেকে উদ্ভূত শব্দ যা ইংরেজিতে "কস্টিউম ডিসপ্লে" বা "কস্টিউম প্লে" এর সংক্ষিপ্ত রূপ, একটি পারফরম্যান্স শিল্প যেখানে অংশগ্রহণকারীরা কস্টিউম এবং অ্যাকসেসরিজ পরিধান করেন একটি নির্দিষ্ট চরিত্র বা ধারণাকে উপস্থাপন করার জন্য, যা সাধারণত একটি অনন্য নামের সাথে চিহ্নিত থাকে (সাধারণ শব্দের পরিবর্তে)। এই কস্টিউম পরিধানকারীরা সাধারণত একটি ভূমিকা পালন করার জন্য একে অপরের সাথে মিথস্ক্রিয়া করে, ফলে তারা বেশিরভাগ সময় খেলার গ্রুপে, বা কোনও সমাবেশ বা কনভেনশনে দেখা যায়। এই কস্টিউমগুলির একটি উল্লেখযোগ্য অংশ ঘরে তৈরি এবং অনন্য, এবং এটি নির্ভর করে চরিত্র, ধারণা, বা বস্তুটির উপর, যা কস্টিউম পরিধানকারী ব্যক্তিটি নকল বা উপস্থাপন করার চেষ্টা করছেন। কস্টিউমগুলি প্রায়ই কল্পনাশক্তি এবং শিল্পের দিক থেকে বিচার করা হয়, কতটা ভালভাবে তা চরিত্র বা বস্তুকে উপস্থাপন করে, যা কস্টিউম পরিধানকারী চেষ্টা করছেন।
ওমর ফেরওয়ানা

ওমর সালেহ ওমর ফেরওয়ানা ( ; ৭ ফেব্রুয়ারী ১৯৫৬ - ১৫ অক্টোবর ২০২৩) একজন ফিলিস্তিনি স্ত্রীরোগ বিশেষজ্ঞ এবং গবেষক। তিনি গাজার ইসলামিক বিশ্ববিদ্যালয়ের মেডিসিন অনুষদের সহকারী অধ্যাপক এবং বিশ্ববিদ্যালয়ের ডিন কাজ করেছেন।
ফেরওয়ানা ১৯৫৬ সালের ৭ ফেব্রুয়ারি গাজার সাবরায় জন্মগ্রহণ করেন। তিনি কায়রো বিশ্ববিদ্যালয়ের মেডিসিন অনুষদে পড়াশোনা করেন।সেখানে তিনি ১৯৮২ সালে মেডিসিনে ও সার্জারিতে স্নাতক ডিগ্রি অর্জন করেন। এরপর তিনি প্রসূতি ও স্ত্রীরোগবিদ্যায় বিশেষজ্ঞ হন। তিনি লিডস বিশ্ববিদ্যালয় থেকে ফিজিওলজিতে পিএইচডি ডিগ্রি অর্জন করেন। তিনি পেশেন্টস ফ্রেন্ডস সোসাইটি-গাজার পরিচালনা পর্ষদের সদস্য ছিলেন। 
১৯৯২ সালের ১৭ ডিসেম্বর, ইসরায়েল তাকে হামাস ও ইসলামিক জিহাদের সাথে উস্কানি এবং যোগাযোগের অভিযোগে ৪১৪ জনের সাথে ইসরায়েলি নিরাপত্তা অঞ্চলের বাইরে দক্ষিণ লেবাননের মার্জ আল-জোহুরে বহিষ্কার করে। ফেরওয়ানা সেখানে মেডিকেল কমিটির দায়িত্বে ছিলেন এবং তিনি সেখানে ক্লিনিক পরিচালনা করতেন। 
এটি উল্লেখযোগ্য যে, তার পিতা ফিলিস্তিনি কবি সালেহ ওমর ফেরওয়ানা ( ; ১৯৩৬ – ১০ মার্চ ২০১৩)। যিনি ২০০৪ সালে "মুফরাদাত ফিলাস্তিনিয়্যাহ" ( ) নামে একটি দিওয়ান প্রকাশ করেন। যার দ্বিতীয় অংশ ২০১১ সালে প্রকাশিত হয়। 
১৫ অক্টোবর ২০২৩ তারিখে, গাজা শহরের দক্ষিণ-পশ্চিমে তেল আল-হাওয়ায় অবস্থিত তার বাড়িতে ইসরায়েলি বিমান বাহিনীর বিমান হামলায় তিনি, তার স্ত্রী, সন্তান এবং নাতি-নাতনিরা নিহত হন। ইসরায়েলের উপর হামাসের আক্রমণের জবাবে ইসরায়েলি বিমানবাহিনী এই হামলা চালিয়েছিল।
ওমর আসাদের মৃত্যু

ওমর আসাদ (ওরফে ওমর আসাদ) ছিলেন ৭৮ বছর বয়সী একজন আমেরিকান ব্যক্তি যিনি ১২ জানুয়ারী ২০২২ তারিখে ইসরায়েলি বাহিনীর হেফাজতে থাকাকালীন মারা যান। রামাল্লাহর উত্তরে জিলিজলিয়া গ্রামের একটি চেকপয়েন্টে ইসরাইলি নেটজাহ ইয়েহুদা ব্যাটালিয়নের সৈন্যরা তাকে আটক করেছিল। তাকে হাতকড়া পরানো হয়েছিল,মুখে টেপ মেরে দেওয়া হয়েছিল এবং ২০ মিনিট থেকে এক ঘন্টা পেটের উপর ভর দিয়ে শুয়ে থাকতে বাধ্য করা হয়েছিল। মানসিক চাপের কারণে হৃদরোগে আক্রান্ত হয়ে তার মৃত্যু হয়েছিল। মার্কিন কর্মকর্তারা ইসরায়েলের কাছ থেকে ঘটনার ব্যাপারে জানতে চেয়েছেন। মার্কিন পররাষ্ট্র দপ্তরের মুখপাত্র নেড প্রাইস বলেছেন যে,"আমরা পরিস্থিতির পুঙ্খানুপুঙ্খ তদন্তকে সমর্থন করি।" ইসরায়েলি কর্তৃপক্ষও তদন্তের ঘোষণা দিয়েছিল। সেনাবাহিনীর একটি প্রতিবেদনে ঘটনাটিকে "নৈতিক ব্যর্থতা এবং দুর্বল সিদ্ধান্ত গ্রহণ" বলে অভিহিত করা হয়েছে। 
পরবর্তীকালে, মার্কিন পররাষ্ট্র দপ্তর নেটজাহ ইয়েহুদা ব্যাটালিয়নের প্রতি বিশেষ নজর দেয়। ইসরায়েল-ফিলিস্তিন বিষয়ক প্রশাসনের গুরুত্বপূর্ণ ব্যক্তি হাদি আমর আসাদের পরিবারের সাথে দেখা করেন। ইসরায়েলে অবস্থিত মার্কিন দূতাবাসকে ব্যাটালিয়নের উপর একটি প্রতিবেদন তৈরি করতে বলা হয়। 
৯ অক্টোবর, ইসরায়েলের প্রতিরক্ষা মন্ত্রণালয় জানিয়েছে যে তারা মৃত ব্যক্তির পরিবারকে ৫০০,০০০ শেকেল (১৪১,০০০ মার্কিন ডলার) প্রদান করবে। ১৬ অক্টোবর, মৃত ব্যক্তির পরিবার জানিয়েছে যে,তারা মার্কিন ও ইসরায়েলি আদালতে দাখিল করা একটি মামলা খারিজের বিনিময়ে প্রদত্ত ক্ষতিপূরণ প্রত্যাখ্যান করেছে।
১০ নভেম্বর ২০২২ তারিখে, ইসরায়েলি সামরিক বাহিনীর আইনি কর্তৃপক্ষ জানায় যে তারা দুই কর্মকর্তাকে অভিযুক্ত করার প্রস্তুতি নিচ্ছে।তাদের একজন যিনি চেকপয়েন্টে বাহিনীর নেতৃত্ব দিয়েছিলেন এবং অন্যজন আটক ব্যক্তিদের পাহারা দেওয়ার দায়িত্বে ছিলেন। নভেম্বরের শেষে, ইসরায়েল ঘোষণা করে যে,নেতজা ইয়েহুদা ব্যাটালিয়নকে পশ্চিম তীর থেকে গোলান হাইটসে স্থানান্তরিত করা হবে।কিন্তু,আসাদের মৃত্যু সহ গত বছরের বিতর্কিত ঘটনার সাথে এর কোনও সম্পর্ক নেই বলে দাবি করে। 
২০২৩ সালের জুন মাসে, ইসরায়েলি সামরিক বাহিনী ঘোষণা করে যে, ওমর আসাদের আটকের সাথে জড়িত সৈন্যদের বিরুদ্ধে অভিযোগ আনা হবে না কিন্তু শাস্তি দেওয়া হবে। সামরিক অ্যাডভোকেট জেনারেল বলেন যে,তাদের বিরুদ্ধে কোনও ফৌজদারি মামলা হবে না কারণ একজন সামরিক চিকিৎসক ওমর আসাদের মৃত্যু নির্দিষ্টভাবে সৈন্যদের আচরণের কারণে হয়েছে তা নির্ধারণ করা অসম্ভব মনে করেছেন। ইসরায়েলি ঘোষণার পর, মার্কিন যুক্তরাষ্ট্র বলেছে যে, তারা এই সিদ্ধান্ত সম্পর্কে ইসরায়েলি সরকারের কাছ থেকে আরও তথ্য চাইছে। 
২০২৪ সালে, খবরে বলা হয়েছিল যে বাইডেন প্রশাসন ফিলিস্তিনি জনগণের মানবাধিকার লঙ্ঘনের জন্য নেটজাহ ইয়েহুদা ব্যাটালিয়নের বিরুদ্ধে নিষেধাজ্ঞা আরোপের কথা বিবেচনা করছে।কিন্তু এই বছরের আগস্টে, মার্কিন পররাষ্ট্রমন্ত্রী অ্যান্টনি ব্লিঙ্কেন ঘোষণা করেছিলেন যে, তিনি শেষ পর্যন্ত এই ধরনের কোনও পদক্ষেপ স্থগিত রাখার সিদ্ধান্ত নিয়েছেন কারণ ব্যাটালিয়নের সমস্যাগুলি সমাধান করা হয়েছে বলে দাবি করা হয়েছে আসাদের আত্মীয়স্বজন এবং পরিচিতরা মার্কিন সিদ্ধান্তের প্রতি ক্ষোভ প্রকাশ করেছেন এবং একে তারা দ্বিমুখী নীতির প্রমাণ হিসেবে দেখেন।এছারাও,তারা মনে করেন, মার্কিন সরকারের কাছে ফিলিস্তিনিদের জীবন অপ্রয়োজনীয়।
পরিসংখ্যাত

পরিসংখ্যাত (, সংস্কৃত: "পরি+সম্‌+√খ্যা+ত") বা নমুনা পরিসংখ্যাত হলো কোনো নমুনা থেকে করা হিসেব বা পরিমাপের ফলাফল যা পরিসংখ্যানের কাজে ব্যবহৃত হয়। অজানা পপুলেশন প্যারামিটারের মান অনুমান করতে, কোনো নমুনার বৈশিষ্ট্য বর্ণনা করতে, অথবা অনুকল্প পরীক্ষা করার কাজেও পরিসংখ্যাত ব্যবহৃত হয়ে থাকে। উদাহরণস্বরূপ: কোনো নমুনা থেকে প্রাপ্ত গড় মান একটি পরিসংখ্যাত।
ইংরেজি ভাষায় একবচনে statistic শব্দটি পরিসংখ্যাত বুঝাতে ব্যবহৃত হয়। অন্যদিকে বহুবচনে statistics শব্দটি পরিসংখ্যানও বুঝাতে পারে আবার একাধিক পরিসংখ্যাতও বুঝাতে পারে।
যখন কোনো অজানা পপুলেশন প্যারামিটারের মান অনুমান করতে পরিসংখ্যাত ব্যবহার করা হয়, তখন সেই পরিসংখ্যাতকে অনুমানকারী বলে। পপুলেশন প্যারামিটারের মান সরাসরি হিসেব করা সম্ভব না হলে ওই পপুলেশন থেকে নেওয়া একটি নমুনা থেকে হিসেব করা পরিসংখ্যাতের ভিত্তিতে অজানা প্যারামিটারের মান অনুমান করা হয়। নমুনা ডেটাসেট সম্পর্কে সহজে সংক্ষিপ্ত তথ্য দিতে যে পরিসংখ্যাতগুলো ব্যবহৃত হয় (যেমন: গড়, মধ্যক, প্রচুরক, ভেদাঙ্ক ইত্যাদি), তাদেরকে বর্ণনামূলক পরিসংখ্যাত বলা যেতে পারে। এছাড়াও পরিসংখ্যানে অনুকল্প পরীক্ষা করার জন্য টেস্ট পরিসংখ্যাত ব্যবহার করা হয়। একটি পরিসংখ্যাতই একাধিক কাজে ব্যবহৃত হতে পারে।
অগ্নিনির্বাপণে নারী

অগ্নিনির্বাপন ঐতিহাসিকভাবে বিশ্বব্যাপী প্রধানত পুরুষদের পেশা হিসেবে পরিচিত। তবে ১৯৭০-এর দশক থেকে নারীরা বিভিন্ন দেশে পেশাদার ও স্বেচ্ছাসেবী দমকল বাহিনীতে ধীরে ধীরে প্রবেশ করতে শুরু করেন। আধুনিক সময়ে নারীরা অগ্নিনির্বাপনের বিভিন্ন ভূমিকা পালন করেছেন, এমনকি দমকল প্রধান (ফায়ার চিফ) হিসেবেও দায়িত্ব পালন করেছেন। তা সত্ত্বেও, যেসব দেশে নারীদের অংশগ্রহণ তুলনামূলকভাবে বেশি, সেখানেও তারা মোট অগ্নিনির্বাপক কর্মীর ২০%-এরও কম।
অনেক প্রাচীন সভ্যতারই সংগঠিত অগ্নিনির্বাপনের ব্যবস্থা ছিল। প্রাচীন রোমের অগ্নিনির্বাপন ব্যবস্থা অন্যতম প্রাচীন দলিলবদ্ধ দমকল পরিষেবা হিসেবে পরিচিত। এছাড়া অস্ট্রেলিয়ার আদিবাসীরা হাজার বছরেরও বেশি সময় ধরে দাবানল নিয়ন্ত্রণ ও প্রতিক্রিয়ার কৌশল ব্যবহার করে আসছে, যেখানে নারীদেরও অংশগ্রহণ ছিল।
১৮শ শতক থেকে প্রথমে বীমা কোম্পানির উদ্যোগে এবং পরে ১৯শ শতকে সরকার পরিচালিত দমকল বাহিনীর প্রতিষ্ঠার মাধ্যমে অগ্নিনির্বাপন আরও সংগঠিত হতে থাকে। ১৮১৮ সালে মলি উইলিয়ামসকে মার্কিন যুক্তরাষ্ট্রের প্রথম নারী অগ্নিনির্বাপক কর্মী হিসেবে নথিভুক্ত করা হয়। নিউ ইয়র্ক সিটিতে একজন দাসী হিসেবে তিনি একটি স্বেচ্ছাসেবী ইঞ্জিন কোম্পানিতে যোগ দেন। যুক্তরাজ্যের বোর্ডিং হাউসগুলোর তরুণীদের অগ্নিনির্বাপনের অনুশীলন বিশেষ করে উঁচু মই ব্যবহার করে উদ্ধারকাজ শেখানো হতো। দ্বিতীয় বিশ্বযুদ্ধের সময় যুক্তরাজ্য, অস্ট্রেলিয়া ও নিউজিল্যান্ডের যুদ্ধকালীন দমকল বাহিনীতে নারীরা সহায়ক এবং সম্মুখভাগের উভয় ভূমিকাতেই দায়িত্ব পালন করেন।
দ্বিতীয় তরঙ্গের নারীবাদ আন্দোলন ও সমান কর্মসংস্থানের সুযোগ সংক্রান্ত আইন কার্যকর হওয়ার ফলে ১৯৭০-এর দশক থেকে নারীদের জন্য আনুষ্ঠানিক বাধাগুলো দূর হতে থাকে। ১৯৭৬ সালে যুক্তরাজ্যে মেরি জয় ল্যাংডন প্রথম নারী অগ্নিনির্বাপক কর্মী হিসেবে যোগ দেন, নিউজিল্যান্ডে অ্যান ব্যারি ১৯৮১ সালে প্রথম নারী দমকলকর্মী হিসেবে নিয়োগ পান। তবে অনেক দমকল বিভাগ কঠোর শারীরিক সক্ষমতা পরীক্ষার শর্ত আরোপ করে, যা নারীদের জন্য একটি অঘোষিত বাধা হয়ে দাঁড়ায় এবং এ নিয়ে বিভিন্ন দেশে আদালতে মামলা হয়। ১৯৭৯ সালে অ্যান ব্যারি নিউজিল্যান্ড ফায়ার সার্ভিসে যোগদানের আবেদন করলেও লিঙ্গগত কারণে তা প্রত্যাখ্যাত হয়। দুই বছরের আইনি লড়াইয়ের পর ১৯৮১ সালে তিনি বিজয়ী হন এবং আবেদন করার অনুমতি পান। ১৯৮২ সালে ব্রেন্ডা বার্কম্যান নিউ ইয়র্ক সিটি ফায়ার ডিপার্টমেন্টের বিরুদ্ধে মামলা জিতে যান, যেখানে নারীদের জন্য কঠোর শারীরিক সক্ষমতা পরীক্ষাকে বাধা হিসেবে দাঁড় করানো হয়েছিল। মামলায় জয়ের পর তিনি ও আরও ৪০ জন নারী নিউ ইয়র্ক সিটি ফায়ার ডিপার্টমেন্টে প্রথমবারের মতো নিয়োগ পান। একই ধরনের মামলার ফলে ১৯৯৯ সালে কানাডার সুপ্রিম কোর্ট মামলায় রায় দেয় যে, দমকল বিভাগ কেবল তখনই কঠোর ফিটনেস পরীক্ষা চালু রাখতে পারবে, যদি তারা এর বাস্তবিক প্রয়োজনীয়তা যথাযথভাবে প্রমাণ করতে পারে।
তবে দমকল বিভাগে নারীদের নিয়োগের হার এখনো তুলনামূলকভাবে কম। যুক্তরাজ্যে নারীরা মোট অগ্নিনির্বাপক কর্মীর মাত্র ৫%, যা পুলিশ কর্মকর্তা (২৯%), প্যারামেডিক (৩৮%) এবং সামরিক বাহিনীর সদস্য (১০%)-এর তুলনায় অনেক কম। লন্ডন ফায়ার ব্রিগেডের একটি প্রতিবেদনে উল্লেখ করা হয়েছে যে, নারীদের জন্য দমকল পেশায় প্রবেশে বাধাস্বরূপ বেশ কয়েকটি কারণ রয়েছে, যেমন—মিডিয়ায় অগ্নিনির্বাপনের ভূমিকাকে পুরুষদের কাজ হিসেবে উপস্থাপন করা, তরুণীদের জন্য পর্যাপ্ত তথ্যের অভাব এবং এই পেশা সম্পর্কে অবাস্তব ধারণা। এছাড়া কাজের সময় এমনভাবে নির্ধারিত হয়, যা ছোট শিশুদের মায়েদের জন্য অনুপযোগী। ফলে অনেক নারী এই পেশায় যোগ দিতে নিরুৎসাহিত হন।
সেনাবাহিনীতে নারী
কার্তিকা নায়ার

কার্তিকা নায়ার (জন্ম: ২৭ জুন ১৯৯২) একজন প্রাক্তন ভারতীয় অভিনেত্রী যিনি মূলত দক্ষিণ ভারতীয় চলচ্চিত্র জগতের সাথে যুক্ত। তিনি ২০০৯ সালে মুক্তিপ্রাপ্ত তেলুগু ছবি "জোশ"-এর মাধ্যমে চলচ্চিত্র জগতে আত্মপ্রকাশ করেন। "জোস"-এ তিনি অভিনেতা নাগা চৈতন্যের সাথে জুটি বেঁধেছিলেন। তার প্রথম সফল তামিল ছবি "কো"-তে কার্তিকা জিভা এবং পিয়া বাজপেয়ীর সাথে অভিনয় করেছিলেন এবং এই চলচ্চিত্রে তার অভিনয়ের জন্য তিনি খ্যাতি অর্জন করেছিলেন। তিনি অভিনেতা দিলীপের সাথে মালয়ালম চলচ্চিত্র "প্রোপ্রাইটরস: কাম্মাথ অ্যান্ড কাম্মাথ"-এ অভিনয় করে আরও সাফল্য পান।
কার্তিকার মা প্রাক্তন ভারতীয় অভিনেত্রী রাধা। তার এক ভাই এবং এক বোন আছে, তার বোন তুলসী নায়ারও একজন দক্ষিণ ভারতীয় অভিনেত্রী। কার্তিকা মুম্বাইয়ের পোদ্দার ইন্টারন্যাশনাল স্কুল থেকে তার স্কুলজীবন সম্পন্ন করেন এবং লন্ডন স্কুল অফ ইকোনমিক্স-এর অনুমোদিত কলেজ থেকে ব্যবসায়ে ডিগ্রি অর্জন করেন।
কার্তিকা নায়ার ২০২৩ সালের ১৯ নভেম্বর তারিখে কেরালার তিরুবনন্তপুরমের উদয় সমুদ্র অবসর বিচ হোটেলে রোহিত মেননকে বিয়ে করেন।
কার্তিকা মাত্র সতেরো বছর বয়সে ২০০৯ সালে মুক্তিপ্রাপ্ত তেলুগু ছবি "জোশ"-এর মাধ্যমে অভিনয় জগতে আত্মপ্রকাশ করেন। যদিও ছবিটি মিশ্র পর্যালোচনা পেয়েছিল,কিন্তু চলচ্চিত্রে কার্তিকার অভিনয় প্রশংসিত হয়ে। তার দ্বিতীয় তামিল সিনেমা ছিল কেভি আনন্দ পরিচালিত "কো" যেখানে জীবা এবং পিয়া বাজপেয়ী প্রধান চরিত্রে অভিনয় করেছিলেন। চলচ্চিত্রটি ব্যবসায়িকভাবে সাফল্য অর্জন করেছিল। চলচ্চিত্রটিতে অনুসন্ধানী সাংবাদিক রেণুকা নারায়ণনের চরিত্রে কার্তিকার অভিনয় ব্যাপকভাবে প্রশংসিত হয়েছিল। এরপর তিনি লেনিন রাজেন্দ্রন পরিচালিত মালায়ালাম ছবি "মকরমঞ্জু" তে অভিনয় করেন। এই চলচ্চিত্রে তিনি দ্বৈত চরিত্রে অভিনয় করেছিলেন যার মধ্যে একটি চরিত্র ছিল চিত্রশিল্পী মডেল, সুগন্ধা বাই এবং আরেকটি ছিল স্বর্গীয় অপ্সরা উর্বশীর ভূমিকা। সমালোচকরা তার অভিনয়ের প্রশংসা করেছিলেন। ব্রিটিশ পরিচালক ড্যানি বয়েল ছবিতে তার কাজ দেখে অত্যন্ত মুগ্ধ হয়েছিলেন।
২০১২ সালে, কার্তিকা বোয়াপতি শ্রীনু পরিচালিত একক তেলুগু চলচ্চিত্র "দাম্মুতে" অভিনয় করেন। এই চলচ্চিত্রে তার অভিনয় মিশ্র পর্যালোচনা পায়। এই চলচ্চিত্রে তিনি এনটি রামা রাও জুনিয়রের সাথে জুটি বেঁধেছিলেন। অভিনেত্রী তৃষা এই চলচ্চিত্রের অংশ ছিলেন।
২০১৩ সালে, কার্তিকা মামুটি এবং দিলীপের সাথে কৌতুকমুখী ছবি "প্রোপ্রাইটরস: কাম্মাথ অ্যান্ড কাম্মাথ"-এ অভিনয় করেছিলেন। এই চলচিত্রে তার অভিনয় সমাদৃত হয়েছিল। পরবর্তীতে, তিনি কিংবদন্তি চলচ্চিত্র নির্মাতা ভারতীরাজা পরিচালিত তামিল চলচ্চিত্র "আন্নাকোডি"-তে নাম ভূমিকায় অভিনয় করেন। যদিও ছবিটি নেতিবাচক পর্যালোচনা পেয়েছে, তবুও দুর্দশাগ্রস্ত এক মেয়ের চরিত্রে তার অভিনয় ইতিবাচক সাড়া পেয়েছে। ব্যাবসায়িকভাবে সফল তেলুগু চলচ্চিত্র "বৃন্দাবনমের" কন্নড় পুনর্নির্মান "বৃন্দাভানা" চলচ্চিত্রের মাধ্যমে তিনি কন্নড় চলচ্চিত্র জগতে প্রবেশ করেন।
২০১৪ সালে, তিনি তার তৃতীয় তেলুগু ছবি "ব্রাদার অফ বোম্মালি" -তে অভিনয় করেছিলেন। এই ছবিটিতে ব্রহ্মানন্দম, আলি এবং কেলি দরজি, নাগিনিদু এবং বিনীত কুমারের মতো কলাকুশলীরা অভিনয় করেছিলেন।
২০১৫ সালে, কার্তিকা তার তৃতীয় তামিল চলচ্চিত্র "পুরমপোক্কু এঙ্গিরা পোধুভুদামাই" -তে অভিনয় করেন যার পরিচালনা করেছিলেন জাতীয় চলচ্চিত্র পুরস্কার বিজয়ী এসপি জননাথন। এই কার্তিকা চলচ্চিত্রে আর্য, বিজয় সেতুপতি এবং শামের সাথে অভিনয় করেন। এই চলচ্চিত্রে অভিনয়ের জন্য তিনি মোটরসাইকেল চালানো শিখেছিলেন। এই চলচ্চিত্রে তার অভিনয় ইতিবাচক সাড়া পেয়েছে। ছবিটি বাণিজ্যিক সফল হয় এবং সমালোচকদের থেকে প্রশংসা পায়।
তার বহু বিলম্বিত ছবি "ভা ডিল", এখনও মুক্তির অপেক্ষায় রয়েছে।
দমকলকর্মী

দমকলকর্মী বা অগ্নিনির্বাপক কর্মী (ফায়ারফাইটার বা ফায়ারম্যান) হলেন একজন প্রশিক্ষিত প্রথম প্রতিক্রিয়াকারী, যার প্রধান দায়িত্ব জীবনের নিরাপত্তা ও সম্পদ রক্ষার জন্য অগ্নি নিয়ন্ত্রণ ও নির্বাপনের কাজ করা, পাশাপাশি বিপজ্জনক পরিস্থিতি বা বন্দিদশা থেকে মানুষকে উদ্ধার করা। পুরুষ অগ্নিনির্বাপক কর্মীদের সাধারণত "ফায়ারম্যান" বলা হয়, যদিও নারী অগ্নিনির্বাপক কর্মীদের "ফায়ারওম্যান" বলা তুলনামূলকভাবে কম প্রচলিত।
দমকল বিভাগ কিছু দেশে "ফায়ার ব্রিগেড" বা "ফায়ার সার্ভিস" নামেও পরিচিত, এটি তিনটি প্রধান জরুরি পরিষেবার একটি। শহরাঞ্চল থেকে শুরু করে সমুদ্রযাত্রী জাহাজ পর্যন্ত, অগ্নিনির্বাপক কর্মীরা সারা বিশ্বে গুরুত্বপূর্ণ ভূমিকা পালন করে আসছেন। নিরাপদ অগ্নিনির্বাপনের জন্য প্রয়োজনীয় দক্ষতা একজন অগ্নিনির্বাপক কর্মীর পুরো ক্যারিয়ারজুড়ে প্রশিক্ষণ ও মূল্যায়নের মাধ্যমে নিয়মিত অনুশীলন করা হয়। সাধারণত স্থানীয়, আঞ্চলিক বা সরকারি অনুমোদিত ফায়ার একাডেমি বা প্রশিক্ষণ কোর্সের মাধ্যমে প্রাথমিক অগ্নিনির্বাপনের দক্ষতা শেখানো হয়। তবে দমকল বিভাগের চাহিদা অনুযায়ী অতিরিক্ত দক্ষতা ও সার্টিফিকেশনও অর্জন করা যেতে পারে।
অগ্নিনির্বাপক কর্মীরা পুলিশ ও জরুরি চিকিৎসা পরিষেবার মতো অন্যান্য জরুরি সেবাদানকারী সংস্থার সঙ্গে ঘনিষ্ঠভাবে কাজ করে। অনেক ক্ষেত্রেই তাদের দায়িত্ব একে অপরের সাথে সম্পর্কিত। ফায়ার ইনভেস্টিগেটর বা ফায়ার মার্শাল অগ্নিকাণ্ডের কারণ অনুসন্ধান করেন। যদি আগুন ইচ্ছাকৃতভাবে লাগানো হয় বা অবহেলার কারণে ঘটে থাকে, তবে তাদের তদন্ত আইন প্রয়োগকারী সংস্থার সাথে সমন্বয় করতে হয়। এছাড়া, অনেক অগ্নিনির্বাপক কর্মী প্রাথমিক চিকিৎসা ও জরুরি স্বাস্থ্যসেবা প্রদানের কাজেও সম্পৃক্ত থাকেন।
বীণা নন্দকুমার

বীণা নন্দকুমার হলেন একজন ভারতীয় অভিনেত্রী যিনি মূলত মালায়লাম চলচ্চিত্র জগতের সাথে যুক্ত। তার অভিনীত উল্লেখযোগ্য চলচ্চিত্রের মধ্যে রয়েছে "কেত্তিওলানু এন্টে মালাখা" (২০১৯), "ভীষ্ম পারভম" (২০২২) এবং "সত্যনাথন ভয়েস" (২০২৩)।
বীণা নন্দকুমার ২০১৭ সালে মুক্তিপ্রাপ্ত সেন্থিল রাজ পরিচালিত মালায়ালাম চলচ্চিত্র "কদমকথার" মাধ্যমে চলচ্চিত্র জগতে আত্মপ্রকাশ করেন। কিন্তু ছবিটি বানিজ্যিকভাবে ব্যার্থ হওয়ায় তিনি খুব বেশি পরিচিতি পাননি। বীণা "থোদরা" চলচ্চিত্রের মাধ্যমে তামিল চলচ্চিত্র জগতে আত্মপ্রকাশ করেন। এই চলচিত্রে তিনি দিব্যা চরিত্রে অভিনয় করেন। দিব্যা ছিল একজন ধনী পরিবারের মেয়ে যে প্রেমে পড়ে একজন নিম্নবর্ণের পুরুষের সাথে পালিয়ে যায়। ডেকান ক্রনিকলের অনুপমা সুব্রহ্মণ্যম তার অভিনয়কে "শালীন" হিসাবে মূল্যায়িত করেন। 
২০১৯ সালে মালায়ালম ভাষার রোমান্টিক নাট্য ছবি "কেত্তিওলানু এন্তে মালাখায়" তিনি রিন্সি চরিত্রে অভিনয় করেন যা এক যুগান্তকারী ভূমিকা হিসাবে গন্য করা হয়। বীণার মতে রিন্সির চরিত্রটি এক অত্যন্ত সংযত চরিত্র। টাইমস অফ ইন্ডিয়ার আনা ম্যাথিউস লিখেছেন যে রিন্সি চরিত্রটিতে বীণা সঠিক সংযমের সাথে অভিনয় করেছেন। 
২০২০ সালে, বীণা পারিবারিক নাটকীয় ছবি "কোজিপ্পোরু" -তে অ্যানি এবং ব্ল্যাক কমেডি মনস্তাত্ত্বিক থ্রিলার ছবি "লাভ" -এ হরিথা নামক পার্শ্ব চরিত্রে অভিনয় করেছিলেন। টাইমস অফ ইন্ডিয়ার পক্ষ থেকে কোঝিপ্পোরুর পর্যালোচনা করে, দীপা সোমান লিখেছেন যে বীনা গল্পের সীমিত পরিসরের মধ্যেও ভালো অভিনয় করেছেন।
মোনা হেনসম্যান

মোনা হেনসম্যান এমবিই (২৫শে আগস্ট ১৮৯৯ - ৫ই ডিসেম্বর ১৯৯১), জন্ম নাম: মোনা মিত্র, একজন ভারতীয় শিক্ষাবিদ, নারীবাদী এবং রাজনীতিবিদ ছিলেন। তিনি ভারতীয় জাতীয় কংগ্রেসের সদস্য হিসেবে ভারতীয় সংসদের উচ্চকক্ষ রাজ্যসভায় মাদ্রাজ রাজ্যের প্রতিনিধিত্বকারী সংসদ সদস্য ছিলেন। তিনি ছিলেন ভারতীয় সংসদের প্রথম মহিলা হুইপ। তিনি ১৯৫৩ থেকে ১৯৬০ সাল পর্যন্ত ইথিরাজ কলেজ ফর উইমেনের অধ্যক্ষ ছিলেন।
মোনা মিত্র ১৮৯৯ সালে বহরমপুরে জন্মগ্রহণ করেন। তাঁর বাবা ও মা হলেন যথাক্রমে আর কে মিত্র এবং বিনোদিনী বোস মিত্র। তাঁর বাবা ছিলেন একজন সার্জন এবং সেনাবাহিনীতে একজন লেফটেন্যান্ট কর্নেল। ভারতে মোনা উদগমণ্ডলমের সেন্ট হিল্ডায় পড়াশোনা করেন, তারপর তিনি লন্ডনের বেডফোর্ড গার্লস স্কুল এবং ওয়েস্টফিল্ড কলেজে পড়াশোনা চালিয়ে যান। তিনি ভাষা ও সাহিত্যে স্নাতক ডিগ্রি অর্জন করেন।
মোনা তাঁর কর্মজীবনের বেশিরভাগ সময় উচ্চ শিক্ষাক্ষেত্রে কাটিয়েছেন। একেবারেই তরুণ বয়সে তিনি লাহোরের কিন্নেইর্ড কলেজে শিক্ষকতা করেছিলেন। ১৯২৪ সালে, তিনি চেন্নাইয়ের মহিলা খ্রিস্টান কলেজে ইংরেজি এবং ফরাসি ভাষার অধ্যাপক হন। ১৯৩০ সালে, তিনি মাদ্রাজ বিশ্ববিদ্যালয়ের অনুষদ সিনেটে দায়িত্ব পালন করেন। তিনি ১৯৫৩ থেকে ১৯৬০ সাল পর্যন্ত তিনি ইথিরাজ কলেজ ফর উইমেনের দ্বিতীয় অধ্যক্ষ ছিলেন, তিনি সুবুর পার্থসারথির স্থলাভিষিক্ত হয়েছিলেন। ১৯৬২ সালে তিনি অস্ট্রেলিয়ান ফেডারেশন অফ ইউনিভার্সিটি উইমেনের দ্বিবার্ষিক সম্মেলনে যোগদান করেন। তিনি ইণ্ডিয়ান ফেডারেশন অফ ইউনিভার্সিটি উইমেনের প্রাক্তন সভাপতি ছিলেন।
মোনা খ্রিস্টান মহিলাদের সমর্থন করার ক্ষেত্রে বিশেষ আগ্রহী ছিলেন। ১৯২৯ সালে তিনি চেন্নাইতে ওয়াইডব্লিউসিএ- এর প্রথম ভারতীয় সভাপতি নিযুক্ত হন। ১৯৩৭ সালে, তিনি বিশ্ব ওয়াইডব্লিউসিএ-এর সহ-সভাপতি ছিলেন। তিনি কলকাতা (১৯৩৬) এবং এডিনবার্গ (১৯৩৮) -এ আন্তর্জাতিক মহিলা পরিষদের সভায় যোগদান করেছিলেন। তিনি পরিকল্পনা কমিটির একটিতে নেতৃত্ব দিয়েছিলেন এবং ১৯৩৮ সালে তাম্বরমে বিশ্ব মিশনারি সম্মেলনে একজন প্রতিনিধি ছিলেন।
মোনা মাদ্রাজের একজন শান্তির বিচারপতি (নিম্ন আদালতের বিচারিক কর্মকর্তা) ছিলেন। তিনি রাজ্যসভায় মাদ্রাজ রাজ্যের প্রতিনিধিত্বকারী সংসদ সদস্য এবং ভারতীয় জাতীয় কংগ্রেসের সদস্য ছিলেন। তিনি ছিলেন ভারতীয় সংসদের প্রথম মহিলা হুইপ। তিনি জাতিসংঘে ভারতের প্রতিনিধিত্ব করেছিলেন।
১৯৩৭ সালে, তাঁকে ব্রিটিশ সাম্রাজ্যের অর্ডার (এমবিই) সদস্য করা হয়।
তামিল জাফনা বংশোদ্ভূত পেশাদার চিকিৎসক হেনরি এস. হেনসম্যানকে মোনা বিয়ে করেন। তাঁদের দুই সন্তান ছিল, রাজকুমার এবং বিনোদিনী। মোনা হেনসম্যান ১৯৯১ সালে ৯২ বছর বয়সে চেন্নাইতে মারা যান।
মীনাক্ষী বিজয়কুমার

মীনাক্ষী বিজয়কুমার একজন ভারতীয় শিক্ষাবিদ, অগ্নিনির্বাপক এবং প্রথম ভারতীয় নারী দমকল কর্মকর্তা। বর্তমানে তিনি চেন্নাইয়ের তাম্বারামে অবস্থিত রাজ্য প্রশিক্ষণ কেন্দ্রে যুগ্ম পরিচালক হিসেবে কর্মরত আছেন। ২০১৩ সালে দুটি জীবন বাঁচানোর জন্য তিনি রাষ্ট্রপতির সাহসিকতার পদক লাভ করেন এবং ২০১৯ সালে তিনি মেধাবী সেবার জন্য রাষ্ট্রপতির পদক লাভ করেন।
বিজয়কুমার হলেন প্রথম ভারতীয় অগ্নিনির্বাপক কর্মকর্তা যিনি দক্ষিণ কোরিয়া, অস্ট্রেলিয়া, মার্কিন যুক্তরাষ্ট্রে অনুষ্ঠিত বিশ্ব অগ্নিনির্বাপক গেমস এবং বিশ্ব পুলিশ ও অগ্নিনির্বাপক গেমস এবং নাগপুরে অনুষ্ঠিত ভারতীয় অগ্নিনির্বাপক পরিষেবা গেমসে পদক জিতেছেন।
বিজয়কুমার চেন্নাইয়ের ভারত সিনিয়র সেকেন্ডারি স্কুল থেকে প্রাথমিক শিক্ষা সম্পন্ন করেন। তিনি চেন্নাইয়ের এথিরাজ কলেজ থেকে ইংরেজি সাহিত্য নিয়ে স্নাতক এবং স্নাতকোত্তর পড়াশোনা করেন। এছাড়াও তিনি ১৯৯১ সালে ভারতীয় বিদ্যাভবন, নতুন দিল্লি থেকে শিল্প সম্পর্ক এবং কর্মী ব্যবস্থাপনায় একটি পোস্ট গ্র্যাজুয়েট ডিপ্লোমা অর্জন করেন। ১৯৯৪ সালে তিনি আন্নামালাই বিশ্ববিদ্যালয় থেকে বিএড ডিগ্রি লাভ করেন। বিজয়কুমার ন্যাশনাল ফায়ার সার্ভিস কলেজ থেকে উন্নত ডিপ্লোমা কোর্স সম্পন্ন করেছেন। ২০০৮ সালে তিনি ইন্সটিটিউট অফ ফায়ার ইঞ্জিনিয়ার্স, ইন্ডিয়া থেকে "গ্র্যাজুয়েট সদস্য" সনদ পান এবং ২০১৪ সালে ইন্সটিটিউট অফ ফায়ার ইঞ্জিনিয়ার্স থেকে ফায়ার সায়েন্স এবং ফায়ার সেফটি এর আইএফই লেভেল ৪ সনদ পান। একই বছরে, তিনি নেবস ইন্টারন্যাশনাল জেনারেল সার্টিফিকেট ইন অকুপেশনাল হেলথ অ্যান্ড সেফটি ইংল্যান্ডের ন্যাশনাল এক্সামিনেশন বোর্ড ইন অকুপেশনাল সেফটি অ্যান্ড হেলথ থেকে অর্জন করেন। ২০১৭ সালে তিনি মাস্টার অফ বিজনেস অ্যাডমিনিস্ট্রেশন ডিগ্রি লাভ করেন। এছাড়াও, তিনি ২০২২ সালে ভেলস বিশ্ববিদ্যালয় থেকে ফায়ার অ্যান্ড ইটস মাল্টিফেসেটেড কনটেক্সটস বিষয়ে ডক্টর অফ ফিলোসফি সম্পন্ন করেন।
বিজয়কুমার ১৯৯০ সালে চেন্নাইয়ের চেল্লামাল কলেজ-এ ইংরেজি বিষয়ে সহকারী অধ্যাপক হিসেবে তার ক্যারিয়ার শুরু করেন। পরে তিনি ফাদার অগ্নেল ইনস্টিটিউট অফ ম্যানেজমেন্ট, নতুন দিল্লিতে যোগাযোগ কৌশল বিষয়ক লেকচারার হিসেবে কাজ করেন। ১৯৯৮ সালে তিনি গ্রুপ ১ সেবা পরীক্ষা উত্তীর্ণ হন, তবে নারী কর্মকর্তাদের দমকল বাহিনীতে অন্তর্ভুক্তির জন্য তাকে ২০০৩ সাল পর্যন্ত অপেক্ষা করতে হয়। তিনি উত্তর চেন্নাইয়ে ডিভিশনাল ফায়ার অফিসার হিসেবে ৪.৫ বছর এবং উপকণ্ঠে চেন্নাইয়ে ১.৫ বছর দায়িত্ব পালন করেন। তার কর্মজীবনে তিনি ৪০০টিরও বেশি অগ্নিকাণ্ড ও উদ্ধারকাজে সাড়া দিয়েছেন। ভূমিকম্পের পরবর্তী সুনামি দুর্যোগের সময় তিনি উদ্ধার অভিযানে সক্রিয়ভাবে অংশ নেন। এছাড়া, তিনি তার বিভাগের মধ্যে অগ্নি সুরক্ষা কর্মসূচি আয়োজনের জন্য দায়িত্বপ্রাপ্ত ছিলেন এবং ভারতের বিভিন্ন স্থান থেকে ৩০টিরও বেশি ব্যাচের অগ্নিনির্বাপক কর্মকর্তাদের প্রশিক্ষণ দিয়েছেন।
বিজয়কুমার তার সাহসিকতার জন্য ২০১৩ সালে প্রেসিডেন্টের ফায়ার সার্ভিস মেডেল ফর গ্যালান্ট্রি পুরস্কৃত হন। তিনি তরুণ ভারতীয় নারীদের অগ্নিনির্বাপক পেশায় আগ্রহী করতে নিয়মিত বক্তৃতা দেন এবং তাদেরকে এই পেশায় ক্যারিয়ার গড়তে উৎসাহিত করেন। বিশেষ দুর্যোগ এবং পরিস্থিতি মোকাবিলায় দক্ষতা অর্জন করতে তিনি স্পেশাল টাস্ক ফোর্স-এ প্রশিক্ষণ নিয়েছেন। বর্তমানে, তিনি তামিলনাড়ু ফায়ার অ্যান্ড রেসকিউ সার্ভিসেস ডিপার্টমেন্ট-এ অ্যাডিশনাল ডিরেক্টর (অ্যাডমিনিস্ট্রেশন) হিসেবে দায়িত্ব পালন করছেন।
তিনি সমবায় সমিতির প্রাক্তন যুগ্ম নিবন্ধক পি কে পদ্মনাথন এবং এগমোরের শিশু হাসপাতালের প্রাক্তন পরিচালক ডাঃ ভি এস কৃষ্ণকুমারীর কন্যা। তিনি প্রাক্তন মন্ত্রী কাক্কন জির জ্যেষ্ঠ নাতনী।
ইশরাক হোসেন

ইশরাক হোসেন (জন্ম: ৫ এপ্রিল ১৯৮৭) একজন বাংলাদেশী রাজনীতিবিদ এবং বাংলাদেশ জাতীয়তাবাদী দলের সদস্য। তিনি ঢাকার সাবেক মেয়র সাদেক হোসেন খোকার পুত্র। তিনি ২০২০ সালের ঢাকা দক্ষিণ সিটি কর্পোরেশন নির্বাচন বিএনপির মেয়র পদপ্রার্থী হিসেবে প্রতিদ্বন্দ্বিতা করেন। ২০২৫ সালের ২৭ মার্চ তাকে ঢাকার নির্বাচনী ট্রাইব্যুনাল ঢাকা দক্ষিণ সিটি কর্পোরেশনের মেয়র ঘোষণা করে।
ইশরাক হোসেন ১৯৮৭ সালের ৫ এপ্রিল জন্মগ্রহণ করেন। তার শৈশব ও কৈশোর রাজধানী ঢাকা শহরে কেটেছে। তিনি ঢাকার স্কলাস্টিকা স্কুল থেকে 'ও' লেভেল এবং 'এ' লেভেল সম্পন্ন করেন। এরপর তিনি উচ্চশিক্ষার জন্য যুক্তরাজ্যের ইউনিভার্সিটি অব হার্টফোর্ডশায়ারে ভর্তি হন। সেখানে তিনি মেকানিক্যাল ইঞ্জিনিয়ারিংয়ে স্নাতক ও স্নাতকোত্তর ডিগ্রি অর্জন করেন। ২০১১ সালে পড়াশোনা শেষ করে তিনি কিছু সময় যুক্তরাজ্যে থেকে বিভিন্ন স্থানীয় মোটরগাড়ি সংস্থায় কাজ করে অভিজ্ঞতা অর্জন করেন। তিনি বাংলাদেশের বেসরকারি টেলিভিশন চ্যানেল বাংলাভিশন এর ব্যবস্থাপনা পরিচালক। তার পিতা সাদেক হোসেন খোকা ছিলেন বাংলাদেশ জাতীয়তাবাদী দলের রাজনীতিক ও ঢাকার মেয়র। তিনি পিতার রাজনৈতিক আদর্শ অনুসরণ করে সক্রিয় রাজনীতিতে যুক্ত হন।
২০২০ সালের ১ ফেব্রুয়ারি অনুষ্ঠিত ঢাকা দক্ষিণ সিটি নির্বাচনে ইশরাক হোসেন বিএনপির মনোনীত প্রার্থী হিসেবে ধানের শীষ প্রতীকে প্রতিদ্বন্দ্বিতা করেন। প্রাথমিক ফলে তিনি ২ লাখ ৩৬ হাজার ভোট পান, আর আওয়ামী লীগ প্রার্থী শেখ ফজলে নূর তাপস ৪ লাখ ২৪ হাজার ভোট পেয়ে বিজয়ী হন।
বিএনপি এই নির্বাচনের ফলাফল প্রত্যাখ্যান করে এবং ভোট কারচুপি ও অনিয়মের অভিযোগ তোলে। ৩ মার্চ ২০২০-এ, ইশরাক হোসেন ঢাকার প্রথম যুগ্ম জেলা জজ আদালতে নির্বাচনী ফল বাতিল এবং নিজেকে প্রকৃত বিজয়ী ঘোষণার আবেদন জানিয়ে মামলা দায়ের করেন। মামলায় তৎকালীন প্রধান নির্বাচন কমিশনার কে এম নুরুল হুদা, রিটার্নিং কর্মকর্তা মো. আবদুল বাতেন এবং শেখ ফজলে নূর তাপসসহ আটজনকে বিবাদী করা হয়।
২৭ মার্চ ২০২৫ সালে ঢাকার নির্বাচনী ট্রাইব্যুনালের বিচারক মো. নুরুল ইসলাম রায় প্রদান করেন। রায়ে শেখ ফজলে নূর তাপসের মেয়র পদে বিজয় বাতিল করা হয় এবং ইশরাক হোসেনকে প্রকৃত বিজয়ী ও বৈধ মেয়র হিসেবে ঘোষণা করা হয়। রায় ঘোষণার সময় আদালতে ইশরাক হোসেন উপস্থিত ছিলেন। এই রায়ের ফলে প্রায় পাঁচ বছর পর নির্বাচনের ফলাফল পরিবর্তিত হয়। এরপর ২৮ এপ্রিল ২০২৫ সালে তাকে মেয়র ঘোষণা করে গেজেট প্রকাশ করে নির্বাচন কমিশন।
এ. কে. এম. শামসুদ্দিন

এ. কে. এম. শামসুদ্দিন ছিলেন বাংলাদেশের একজন সচিব এবং কেনিয়া-তে বাংলাদেশের হাইকমিশনার।
শামসুদ্দিন ১৯৫০ সালে সিরাজগঞ্জ জেলায় জন্মগ্রহণ করেন। তিনি বাংলাদেশ প্রকৌশল বিশ্ববিদ্যালয় থেকে ইলেকট্রিক্যাল ইঞ্জিনিয়ারিংয়ে পড়াশোনা করেছেন।
শামসুদ্দিন ১৯৭৩ থেকে ১৯৯২ সাল পর্যন্ত বাংলাদেশ রেলওয়েতে কাজ করেছেন; তিনি সেখানে সহকারী ইলেকট্রিক্যাল ইঞ্জিনিয়ার এবং পরে প্রধান ইলেকট্রিক্যাল ইঞ্জিনিয়ার হিসেবে দায়িত্ব পালন করেন।
১৯৯২ থেকে ১৯৯৬ সাল পর্যন্ত তিনি বিদ্যুৎ, জ্বালানি ও খনিজ সম্পদ মন্ত্রণালয়-এর উপ-সচিব ছিলেন। তিনি রাষ্ট্রায়ত্ত পদ্মা তেল কোম্পানি লিমিটেড এবং বাংলাদেশ গ্যাস ফিল্ডস কোম্পানি লিমিটেড-এর চেয়ারম্যান হিসেবে দায়িত্ব পালন করেন। ১৯৯৮ থেকে ১৯৯৯ সাল পর্যন্ত তিনি ইলেকট্রিক্যাল পরিদর্শক প্রধান ছিলেন।
২০০০ থেকে ২০০৪ সাল পর্যন্ত শামসুদ্দিন বাংলাদেশ হাইড্রোকার্বন ইউনিট-এ কাজ করেছেন। তিনি দক্ষিণ এশীয় আঞ্চলিক সহযোগিতা সংস্থা (সার্ক)-এর জ্বালানি বিষয়ক কারিগরি কমিটির চেয়ারম্যান ছিলেন। ২০০৫ সালে তিনি প্রবাসী কল্যাণ ও বৈদেশিক কর্মসংস্থান মন্ত্রণালয়ের ভারপ্রাপ্ত সচিব ছিলেন।
শামসুদ্দিন প্রাথমিক ও গণশিক্ষা মন্ত্রণালয়-এর সচিব হিসেবে দায়িত্ব পালন করেন। তিনি প্রাথমিক শিক্ষা উন্নয়ন কর্মসূচি-২ বাস্তবায়ন করেন এবং এশীয় উন্নয়ন ব্যাংক থেকে পুরস্কার পান। ২০০৬ সালের নভেম্বরে তিনি বাংলাদেশ ব্রিজ ফেডারেশনের সভাপতি নিযুক্ত হন। তিনি ২০০৭ সালে অবসর গ্রহণ করেন।
২০০৮ সালের ফেব্রুয়ারিতে শামসুদ্দিন কেনিয়ায় বাংলাদেশের হাইকমিশনার হিসেবে নিযুক্ত হন। তিনি ঘানা, মরিশাস, তানজানিয়া, এবং উগান্ডা-তে সমবর্তীভাবে দায়িত্ব পালন করেন।
শামসুদ্দিন ২০২২ সালের ২৬ জুলাই কোভিড-১৯-এর কারণে মারা যান।
মোহাম্মদ আল-হাজ্জ ইবনে মোহাম্মদ আল-দিলাই

মোহাম্মদ আল-হাজ ইবনে মোহাম্মদ ইবনে আবু বকর আল-দিলাই ( ; মৃত্যু ১৬৬২) ছিলেন দিলার জাউইয়া এর প্রধান। ১৬৪১ সালে মেকনেস এবং ফেজ জয় করেন। শেষ সাদি সুলতান আহমদ আল-আব্বাসের হত্যার পর ১৬৫৯ সালে তাকে মরক্কোর সুলতান হিসেবে ঘোষণা করা হয়।
মোহাম্মদ আল-হাজ হলেন জাওইয়ার প্রতিষ্ঠাতা আবু বকর ইবনে মোহাম্মদ (১৫২৬ – ১৬১২) এর নাতি। তার পিতা সিদি মোহাম্মদ (মৃত্যু ১৬৩৬)। তার ভাই পণ্ডিত আবু আবদুল্লাহ মোহাম্মদ আল-মুরাবিত আল-দিলাইয়ের (মৃত্যু ১৬৭৮)। মোহাম্মদ আল-হাজ মধ্য আটলাস থেকে এসেছিলেন।মধ্য আটলাসে তার বাসস্থান ছিল দিলার জাওইয়া। তিনি "মেদজাথ" গোত্রের (আইত ইদ্রাসেন) সানহাজা আমাজিঘের বংশোদ্ভূত। 
কিছু ঐতিহাসিক মনে করেন যে, তিনিই দিলার জাউইয়ার ধ্বংস ডেকে এনেছিলেন।তারা আরও দাবি করে যে,যখন জাউইয়ার ফেস পরাজিত হয়েছিল তখন ১৬৬৩ সালে মোহাম্মদ আল-হাজকে উৎখাত করা হয়েছিল। ১৬৬৮ সালে আলাউইত সুলতান মৌলে রশিদের কাছে পরাজিত ব্যক্তি তিনি ছিলেন কিনা তা নিয়েও বিভ্রান্তি রয়েছে।
আল হাজের ফেস দখলের সময়, শহরে ইহুদি-বিদ্বেষ বৃদ্ধি পায়। সেই সময়ের একটি ইহুদি ইতিহাসে বলা হয়েছে যে, ১৬৪৬ সালে তিনি সিনাগগগুলি বন্ধ করার নির্দেশ দিয়েছিলেন এবং পরবর্তীতে এগুলিকে ক্ষতিগ্রস্ত বা ধ্বংস করা হয়েছিল। 
মোহাম্মদ আল-হাজ ১৬৬২ সালে মারা যান। মৃত্যুর আগে, ১৬৬০ সালে তিনি যুদ্ধক্ষেত্রে খাদির গাইলানকে পরাজিত করেন। এ যুদ্ধে গ্রামীণ সীমান্ত নির্ধারণের জন্য দুই সেনাবাহিনীর মধ্যে সংঘর্ষ হয়েছিল। যদিও যুদ্ধটি ঘাইলানের উপর ডিলাইতদের বিজয় ছিল, কিন্তু বিজয়ী দলটির অনেকে হতাহতের শিকার হয়েছিল।
দিলার জাওইয়ার ধ্বংস তাদের নিজেদের অসৎ উদ্দেশ্যের কারণে হয়নি, বরং ১৬৬২ সালে ফেজে কাইদ আবদুল্লাহ আল দোরাইদির বিদ্রোহের কারণে হয়েছিল, যিনি মোহাম্মদ আল-হাজের মৃত্যুর খবর পেয়ে নিজেকে ফেজের সুলতান ঘোষণা করেছিলেন। বিদ্রোহী, তাদের একজন সেনা কমান্ডার, ইচ্ছাকৃতভাবে ডিলাইটদের জন্য একটি প্রতিকূল সময়ে কাজ করেছিল, তারা এখনও তাদের পূর্ববর্তী যুদ্ধ থেকে সেরে উঠছিল এবং এইভাবে তাদের পূর্ণ বাহিনী ফিরে পেতে লড়াই করছিল। মৃতের ছেলে আবদুল্লাহ উল মোহাম্মদ আল-হাজ ১৬৬৩ সালে ফেজ পুনরুদ্ধারের চেষ্টা করেছিলেন কিন্তু ব্যর্থ হন। তিনি বারবার সৈন্যদল নিয়ে আসেন, শহর অবরোধ করেন এবং ফেস এল বালির দেয়ালের নীচে শিবির স্থাপন করেন। যুদ্ধ দশ দিন স্থায়ী হয়েছিল কিন্তু শহরের দুর্গের মুখোমুখি হয়ে, ডিলাইটরা পিছু হটে।
নন্দনা অশ্বতী

নন্দনা অশ্বতী (জন্ম ১৯৮৫) একজন ভারতীয় প্রাক্তন অভিনেত্রী যিনি ২০০০-এর দশকে মালায়ালাম এবং তামিল চলচ্চিত্রে প্রধান চরিত্র এবং পার্শ্ব চরিত্রে অভিনয় করেছিলেন। ২০০২ সালে মালায়ালাম চলচ্চিত্র "স্নেহিথান" -এর মাধ্যমে তিনি চলচ্চিত্র জগতে প্রবেশ করেন।
নন্দনা "স্নেহিথান" চলচ্চিত্রের মাধ্যমে আত্মপ্রকাশ করেছিলেন যেখানে কুনচাকো বোবান, কৃষ্ণা এবং প্রীথা -এর মতো জনপ্রিয় তারকারা অভিনয় করেছিলেন। একজন সমালোচক তার ভভিনয়কে যথাযথ এবং ঠিক হিসাবে বর্ননা করেছেন। শিবাজি গণেশনের নাতি দুষ্মন্ত রামকুমারের সাথে জুটি বেঁধে তিনি "সাক্সেস" চলচ্চিত্রে অভিনয় করেন যার মাধ্যমে তার তামিল চলচ্চিত্র জগতে আত্মপ্রকাশ ঘটে। । সমালোচকরা উল্লেখ করেছেন যে তার অভিনয় "চিত্তাকর্ষক" ছিল। "এ বি সি ডি" ছবিতে নন্দনার অভিনয়কে সমালোচকরা ভালো এবং প্রতিশ্রুতিশীল হিসাবে বর্ননা করেছেন। তার শেষ মুক্তিপ্রাপ্ত ছবি "কলিঙ্গ" (২০০৬) -তে তার অভিনয় সমালোচকদের থেকে মিশ্র প্রতিক্রিয়া পায়। তার শেষ ছবি ছিল "জোকার" মুক্তি পায়নি। 
অভিনয় থেকে অবসর নেওয়ার পর নন্দনা কোয়েম্বাটুরে শ্রী দেবী টেক্সটাইলের একটি বিজ্ঞাপনে অভিনয় করেছেন। 
নন্দনা ২০০৬ সালের ১৯ নভেম্বর তামিল পরিচালক ভারতীরাজের ছেলে অভিনেতা মনোজ ভারতীরাজকে বিয়ে করেন। বিয়ের পর তিনি চলচ্চিত্র জগৎ থেকে অবসর নেন। তাদের দুই মেয়ে আছে, আর্থিকা ও মথিভাদানী। নন্দনার স্বামী ২৫ মার্চ ২০২৫ তারিখে হৃদরোগে আক্রান্ত হয়ে মারা যান।
হেমা ভারালি

হেমা ভারালি (১৯শে ফেব্রুয়ারী ১৯১৯ - ২৯শে এপ্রিল ২০২০) ছিলেন একজন ভারতীয় স্বাধীনতা কর্মী, সমাজকর্মী, সর্বোদয় নেত্রী এবং গান্ধীবাদী, যিনি নারীর ক্ষমতায়নে এবং সমাজের সামাজিক ও আর্থিকভাবে প্রতিবন্ধী অংশের উন্নয়নে তাঁর অবদানের জন্য পরিচিত। ১৯৫০ সালে আসাম রাজ্যের উত্তর লখিমপুরে ভূমিকম্পের পর ত্রাণ কার্যক্রমে এবং ১৯৬২ সালের চীন-ভারত যুদ্ধের পর উন্নয়নমূলক কর্মকাণ্ডে তিনি সক্রিয় ছিলেন বলে জানা যায়। ভারতীয় সমাজে তাঁর অবদানের জন্য ২০০৫ সালে ভারত সরকার তাঁকে চতুর্থ সর্বোচ্চ বেসামরিক সম্মান পদ্মশ্রী প্রদান করে। এক বছর পর, তিনি স্বরাষ্ট্র মন্ত্রণালয়ের অধীনে একটি স্বায়ত্তশাসিত সংস্থা ন্যাশনাল ফাউণ্ডেশন ফর কমিউনাল হারমনি থেকে জাতীয় সাম্প্রদায়িক সম্প্রীতি পুরস্কার পান।
হেমা ভারালির জন্ম ১৯১৯ সালের ১৯শে ফেব্রুয়ারি উত্তর-পূর্ব ভারতের আসাম রাজ্যের চুটিয়া জাতিগোষ্ঠীর একটি পরিবারে। তিনি ছোটবেলা থেকেই সামাজিক কাজে জড়িয়ে পড়েন। ১৯৫০ সালে উত্তর লখিমপুর অঞ্চলে যখন ভূমিকম্প বিধ্বস্ত হয়, তখন তিনি ত্রাণ কার্যক্রমে অংশ নেন। তিনি ভারতীয় স্বাধীনতা সংগ্রামে সক্রিয় হয়ে ওঠেন এবং ১৯৫১ সালে বিনোবা ভাবে কর্তৃক শুরু হওয়া ভূদান আন্দোলনে যোগ দেন এবং এর অন্যতম নেতা হন। বিনোবা ভাবের নেতৃত্বে যাঁরা তেজপুরের যুদ্ধবিধ্বস্ত এলাকার ক্ষতিগ্রস্থদের সেবায় নিয়োজিত ছিলেন, তিনি সেই দলের একজন অংশ ছিলেন এবং অভিযানের সময় ভাবের মৈত্রেয়ী আশ্রমে অবস্থান করেছিলেন। তিনি ভূদান আন্দোলনের সাথে সম্পর্কিত "পদযাত্রার" সাথেও জড়িত ছিলেন। তিনি কেন্দ্রীয় সমাজকল্যাণ বোর্ড (সিএসডব্লিউবি) এর নির্বাহী পরিষদের প্রতিষ্ঠাতা সদস্য ছিলেন।
ভারত সরকার ২০০৫ সালের প্রজাতন্ত্র দিবসের সম্মাননা তালিকায় চতুর্থ সর্বোচ্চ বেসামরিক পুরস্কার পদ্মশ্রীর জন্য হেমা ভারালির নাম অন্তর্ভুক্ত করে। ২০০৬ সালে, স্বরাষ্ট্র মন্ত্রণালয়ের জাতীয় সাম্প্রদায়িক সম্প্রীতি ফাউণ্ডেশন কর্তৃক তাঁকে জাতীয় সাম্প্রদায়িক সম্প্রীতি পুরস্কারে ভূষিত করা হয়। তিন বছর পর, তিনি আসাম সরকারের কাছ থেকে জাতীয় সংহতির জন্য ফখরুদ্দিন আলী আহমেদ স্মৃতি পুরস্কার পান। তিনি আজীবন অবিবাহিত থেকে গেছেন। তাঁর ৯০-এর কোঠায় বয়সে তিনি আর্থিক ও স্বাস্থ্যগত সমস্যার মুখোমুখি হয়েছিলেন, তবে তিনি রাজ্য সরকারের কাছ থেকে আর্থিক সহায়তা পেয়েছিলেন। তিনি আসামের গুয়াহাটিতে থাকতেন। ২০১৬ সালের এপ্রিল মাসেও তিনি জনসমক্ষে উপস্থিত হয়েছিলেন।
তিনি ২০২০ সালের ২৯শে এপ্রিল ১০১ বছর বয়সে মারা যান।
নানজিয়াম্মা

নানজিয়াম্মা একজন জাতীয় পুরস্কার বিজয়ী মহিলা সংগীত শিল্পী। তিনি কেরালার একটি আদিবাসী সম্প্রদায়ের অন্তর্ভুক্ত। ২০২০ সালে মালয়ালম চলচ্চিত্র "আয়াপ্পানুম কোশিয়ুম" -এ নেপথ্য গায়িকা হিসাবে কাজ করার পর তিনি জনসাধারণের দৃষ্টি আকর্ষণ করেছিলেন। ইরুলা ভাষায় তার নিজের লেখা এবং জ্যাকস বেজয়ের সুরারোপিত "কালক্কাথা" গানটি ইউটিউবে মুক্তির পর জনপ্রিয়তা অর্জন করে। এক মাসে ১ কোটিরও বেশি লোক ইউটিউবে এই গানটি শুনেছেন। 
নানজিয়াম্মা ভারতের কেরালার পালাক্কাড় জেলার আত্তাপ্পাদি অঞ্চলের একটি উপজাতি গ্রাম নাক্কুপতিতে বসবাসকারী ইরুলা সম্প্রদায়ের অন্তর্ভুক্ত।
নানজিয়াম্মা "আজাদ কলা সমিতির" একজন লোকগায়িকা, যার নেতৃত্বে ছিলেন পাজানি স্বামী নামক আত্তাপ্পাদিবাসী একজন আদিবাসী শিল্পী। পরে ২০২০ সালে, তিনি "আয়প্পানুম কোশিয়ুম" চলচ্চিত্রের মাধ্যমে প্লেব্যাক গানের জগতে প্রবেশ করেন। তিনি সেই ছবিতে নায়ক বিজু মেননের শাশুড়ির ভূমিকায়ও অভিনয় করেছিলেন। নানজিয়াম্মা কৃষিকাজ এবং গবাদি পশু পালন করে জীবিকা নির্বাহ করে। তার বেশিরভাগ লোকগীতি প্রজন্ম থেকে প্রজন্মান্তরে প্রসিদ্ধ হয়ে উঠেছে। তিনি প্রথমে সিন্ধু সাজন পরিচালিত "আগেদু নায়াগা" তথ্যচিত্রের জন্য গান করেছিলেন। নানজিয়াম্মা কেরালা সরকারের আবাসন কর্মসূচি পরিকল্পনার জন্য প্রচারমূলক গান গেয়েছিলেন। এই সংগীতের মাধ্যমেই প্রথমবারের মতো কেরালায় জনসংযোগ কর্মসূচিতে ইরুলা ভাষা ব্যবহার করা হয়েছিল। 
নানজিয়াম্মা "আয়প্পানুম কোশিয়ুম" চলচ্চিত্রে তার "কালক্কাথা" গানের জন্য ভারতের ৬৮তম জাতীয় চলচ্চিত্র পুরস্কার অনুষ্ঠানে সেরা মহিলা প্লেব্যাক গায়িকার জাতীয় চলচ্চিত্র পুরস্কারে ভূষিত হন। তিনি ২০২০ সালে কেরালা রাজ্য চলচ্চিত্র পুরস্কারের বিশেষ বিভাগীয় পুরস্কারও পেয়েছিলেন।
আব্দুলমোহসেন আলনেমর

আবদুলমোহসেন আলনেমর ( ; ১৭ নভেম্বর, ১৯৬৩) একজন সৌদি অভিনেতা। তিনি বেশ কয়েকটি চলচ্চিত্র এবং টিভি ধারাবাহিকে অভিনয় করেছেন, যার মধ্যে রয়েছে "হাজ্জান" চলচ্চিত্র, এবং "খুয়ূত আল-মা'আজিব" ধারাবাহিক। তিনি ২০২৪ সালে গাল্ফ রেডিও ও টেলিভিশন উৎসবে "সেরা অভিনেতা" পুরস্কার সহ অসংখ্য পুরস্কার পেয়েছেন।
বাব এল-ম্রিসা

বাব আল-ম্রিসা ( ) যা বাব আল-মেল্লা ( )নামেও পরিচিত হলো মরক্কোর সালে শহরের একটি প্রবেশদ্বার। ১২৭০-১২৮০ সালের মধ্যে মেরিনিড সুলতান আবু ইউসুফ ইয়াকুব ইবনে আবদ আল-হক গেটটি চালু করা হয়েছিল। এটি মরক্কোর বৃহত্তম এবং প্রাচীনতম গেটগুলির মধ্যে একটি এবং সালে শহরের প্রধান ল্যান্ডমার্ক। 
সালের যুদ্ধের সময় মেরিনিড রাজবংশ ক্যাস্টিল রাজ্যের কাছ থেকে সালে শহরের নিয়ন্ত্রণ পুনরুদ্ধার করার পর এই ফটকটি নির্মাণ করেছিল। এই প্রক্রিয়ায়, তারা শহরের চত্বরে প্রবেশের অনুমতি দেওয়ার জন্য পশ্চিম শহরের দেয়ালে একটি গর্ত তৈরি করে। পরবর্তীতে, যুদ্ধজাহাজ স্থাপনের জন্য একটি শিপইয়ার্ড তৈরি করা হয় এবং প্রবেশপথটি বাব এল-ম্রিসা নামে প্রতিষ্ঠিত হয়। আল-নাসিরির বিবরণ অনুসারে, শহরের সুরক্ষিত বন্দরে এই ফটকটি বিদ্যমান ছিল, যা মেরিনিডরা জাহাজ নির্মাণের কারখানা হিসেবে ব্যবহার করত। বন্দরটি খালের মাধ্যমে শহরটিকে বো রেগ্রেগের সাথে সংযুক্ত করেছিল।জাহাজগুলি খাল থেকে গেটের ভিতর দিয়ে বন্দরে প্রবেশ করত। 
এই ফটকটি ১২৮৫ সালে সুলতান আবু ইউসুফ ইয়াকুব আলজেসিরাস শহর আক্রমণ করার জন্য তার নৌবহর প্রেরণের স্থান হিসেবেও পরিচিত।সেখানে তিনি প্রায় ৩৬টি যুদ্ধজাহাজ পাঠিয়েছিলেন। "ম্রিসা" নামের অর্থ কর্দমাক্ততা। বো রেগ্রেগ এবং সংযুক্ত খালে আশেপাশের জমি থেকে প্রচুর বালি ছিল এবং জাহাজগুলি কর্দমাক্ত জল নিয়ে আসত যা ডকিংয়ের সময় গেটের সামনে ছড়িয়ে পড়ত তাই এই গেটের এমন নামকরণ করা হয়েছিল। খালের তুলনামূলকভাবে দীর্ঘ দূরত্ব এবং অসুবিধা কমানোর উপায় হিসেবে রাবাত এবং সালে সংযোগকারী রাস্তা নির্মাণের পর খালটি আস্তে আস্তে শুকিয়ে যায় 
এই গেটের নকশাকার হলেন সুপরিচিত আন্দালুসীয় স্থপতি মুহাম্মদ বিন আলী আল-আশবিলি। খিলানটি ঘোড়ার নালের আকৃতি ধারণ করে এবং চূড়াটি ৯.৬০ মিটার উঁচু এবং ৩.৫০ মিটার লম্বা। গেটের ভেতরে সৈন্যদের গেট পাহারা দেওয়ার পথ রয়েছে। 
<templatestyles src="Module:Coordinates/styles.css"></templatestyles>
কেতকী নারায়ণ

কেতকী নারায়ণ একজন ভারতীয় অভিনেত্রী এবং মডেল। তিনি মূলত মালায়ালাম, মারাঠি সিনেমা, তেলেগু এবং হিন্দি সিনেমায় অভিনয় করেছেন। কেতকী মারাঠি ছবি "ইয়ুথ" -এর মাধ্যমে চলচ্চিত্র জগতে আত্মপ্রকাশ করেন। তিনি বেশ কয়েকটি স্বল্পদৈর্ঘ্য চলচ্চিত্রে এবং কিছু সঙ্গীত অ্যালবামে কাজ করেছেন। 
কেতকী নারায়ণ মহারাষ্ট্রের আকোলার বাসিন্দা। তিনি অকোলার ভারত বিদ্যালয়ে পড়াশোনা করেছেন। কেতকী পুনের এমআইটি থেকে কম্পিউটারে স্নাতক সম্পন্ন করেছেন।
কেতকী পূর্ণকালীন মডেল হিসাবে কাজ করেছেন। অভিনেত্রী হওয়ার আগে তিনি "কগনিজেন্ট" নামক তথ্যপ্রযুক্তি সংস্থায় সফটওয়্যার ইঞ্জিনিয়ার হিসেবে কাজ করতেন। কেতকী ২০১৪ সালে অনুষ্ঠিত "রেডিও মির্চি কুইন বি মিস ট্যালেন্ট" প্রতিযোগীতায় বিজয়ীর শিরোপা পেয়েছিলেন। ফেমিনা, ভোগ, এফডব্লিউডি, ক্রিম, ভানিথা এবং নিউ ওম্যান সহ বিভিন্ন মাসিক পত্রিকার প্রচ্ছদে কেতকীর ছবি ছাপা হয়েছিল। 
কেতকী মারাঠি ছবি "ইয়ুথ" -এর মাধ্যমে অভিনয় জগতে প্রবেশ করেন। এরপর তিনি বিভিন্ন ভাষাভাষীর চলচ্চিত্রে অভিনয় করেছেন।
লীলা রামকুমার ভার্গব

রানি লীলা রামকুমার ভার্গব ছিলেন একজন ভারতীয় স্বাধীনতা সংগ্রামী, সমাজকর্মী, শিক্ষাবিদ এবং ভারতীয় জাতীয় কংগ্রেসের প্রাক্তন নেত্রী। তিনি ভারতের প্রধানমন্ত্রী ইন্দিরা গান্ধীর একজন সহযোগী ছিলেন। তিনি ভারত সরকার দ্বারা চতুর্থ সর্বোচ্চ ভারতীয় বেসামরিক পুরস্কার পদ্মশ্রীতে ভূষিত হয়েছিলেন।
লীলা রামকুমার ভার্গব এশিয়ার প্রাচীনতম ছাপাখানা, নবল কিশোর প্রেসের প্রতিষ্ঠাতা মুন্সি নবল কিশোরের পরিবারে বিবাহ করেছিলেন। তাঁর স্বামীর নাম মুন্সি রাম কুমার ভার্গব, যিনি পরিবারের চতুর্থ প্রজন্মের সদস্য ছিলেন। ভারতের তৎকালীন ভাইসরয় লর্ড ওয়াভেল তাঁকে "রাজা" উপাধি দিয়েছিলেন।
তাঁর ছেলে, রঞ্জিত ভার্গব একজন বিখ্যাত পরিবেশবিদ এবং পদ্মশ্রী পুরস্কারপ্রাপ্ত।
রানি লীলা কর্ণাটকের বেঙ্গালুরুতে জন্মগ্রহণ করেন। ১৬ বছর বয়সে বিবাহের পর তিনি লখনউতে চলে আসেন। তিনি রানি সাহিবা নামে পরিচিত ছিলেন এবং ভারতের জাতীয় মহিলা পরিষদের (এনসিডব্লিউআই) প্রতিষ্ঠাতা সদস্যদের একজন ছিলেন। রানি লীলা এর সভাপতি হিসেবেও দায়িত্ব পালন করেছিলেন।
১৯৭১ সালে ভারত সরকার তাঁকে চতুর্থ সর্বোচ্চ ভারতীয় বেসামরিক পুরস্কার পদ্মশ্রী দিয়ে সম্মানিত করে।
২০১৪ সালের ২৫শে মে রানি লীলা রাম কুমার ভার্গব ব্যাঙ্গালোরের পিজিআই হাসপাতালে স্বল্প অসুস্থতার পর মারা যান। তাঁর তিন ছেলে এবং এক মেয়ে ছিল।
কয়লা খনি শ্রমিক দিবস (ভারত)

প্রতি বছর ৪ মে, কয়লা খনি শ্রমিক দিবস পালন করা হয় সেইসব পরিশ্রমী খনি শ্রমিকদের প্রতি শ্রদ্ধা জানাতে যারা মাটির গভীরে খনন করে কয়লা সংগ্রহ করেন। বিদ্যুৎ, ইস্পাত এবং সিমেন্ট তৈরিতে কয়লা অত্যন্ত গুরুত্বপূর্ণ। এই দিনে, আমরা সেই কয়লা খনি শ্রমিকদের ধন্যবাদ জানাই যারা আমাদের এই মূল্যবান সম্পদটি পেতে অনেক পরিশ্রম করছেন।
খনিতে নেমে যে সমস্ত মানুষ কয়লা উত্তোলন করে নিয়ে আসেন, তাদের জীবন যে কত কষ্টসাধ্য তা আলাদা করে বলার প্রয়োজন নেই। প্রতিদিন অসীম সাহসিকতার সঙ্গে যারা কয়লা খনিতে কাজ করে চলেছেন তাদের সম্মান জানানোর জন্যই এই দিনটি উদযাপন করা হয়।
৪ মে কয়লা খনি শ্রমিক দিবস কেবল একটি আকস্মিক উদযাপন নয়। এটি শিল্প বিপ্লবের সময় থেকে শুরু হওয়া কয়লা খনির ইতিহাস স্মরণ করার একটি দিন। এই কঠিন পেশায় অবদান রাখা ব্যক্তিদের কঠোর পরিশ্রম এবং ত্যাগকে সম্মান জানানোর একটি দিন।
আর বিন্দু

আর বিন্দু হলেন সিপিআই(এম) -এর একজন ভারতীয় রাজনীতিবিদ, যিনি কেরালা সরকারের উচ্চশিক্ষা ও সামাজিক ন্যায়বিচার মন্ত্রী হিসেবে দায়িত্ব পালন করেন।
বিন্দু ১৯৬৭ সালে এন রাধাকৃষ্ণণ এবং কে. কে. শান্তাকুমারীর কন্যা হিসেবে জন্মগ্রহণ করেন। তিনি ইরিঞ্জালকুটা গার্লস হাই স্কুল, ইরিঞ্জালকুটার সেন্ট জোসেফ কলেজ এবং দিল্লির জেএনইউতে তাঁর শিক্ষাজীবন সম্পন্ন করেন। তিনি ইংরেজি সাহিত্যে এমএ, এমফিল এবং পিএইচডি ডিগ্রি অর্জন করেছেন। তিনি ছাত্র রাজনীতির মাধ্যমে সামাজিক কর্মকাণ্ডে প্রবেশ করেন।
বিন্দু কেরালার ত্রিশূর পৌর কর্পোরেশনের প্রাক্তন মেয়র। তিনি ত্রিশূর জেলার প্রথম মহিলা মন্ত্রী। তিনি ইরিঞ্জালকুটা আসনের প্রথম মহিলা বিধায়কও। তিনি ত্রিশূরের শ্রী কেরালা বর্মা কলেজের উপাধ্যক্ষ এবং ইংরেজি বিভাগের প্রধান ছিলেন। তিনি কালিকট বিশ্ববিদ্যালয়ের ব্যবস্থাপক সভা (সিনেট) এবং বিশ্ববিদ্যালয়ের মন্ত্রণাসভার (সিণ্ডিকেট) সদস্য ছিলেন। তিনি অল ইণ্ডিয়া ডেমোক্রেটিক উইমেন'স অ্যাসোসিয়েশনের (এআইডিডব্লিউএ")" সাথে ঘনিষ্ঠ সম্পর্ক যুক্ত এবং "এআইডিডব্লিউএ"-এর কেন্দ্রীয় কমিটির সদস্য।
প্রাক্তন সংসদ সদস্য এবং সিপিআই(এম) কেরালা রাজ্য কমিটির প্রাক্তন সচিব এ বিজয়রাঘবনকে বিন্দু বিয়ে করেছেন।
নারীর অধিকারই মানবাধিকার

নারীর অধিকারই মানবাধিকার হল একটি বাক্যাংশ যা নারীবাদী আন্দোলনে ব্যবহৃত হয়। এই বাক্যাংশটি প্রথম ১৯৮০ ও ৯০-এর দশকে ব্যবহৃত হয়। এর সবচেয়ে উল্লেখযোগ্য ব্যবহার হল ১৯৯৫ সালের ৫ সেপ্টেম্বর বেইজিংয়ে ইউনাইটেড নেশনস ফোরথ ওয়ার্ল্ড কনফারেন্স অন উইমেন-এ মার্কিন যুক্তরাষ্ট্রের ফার্স্ট লেডি হিলারি রডহাম ক্লিনটনের দেওয়া একটি বক্তৃতার নাম হিসেবে। এই ভাষণে তিনি নারীর অধিকারের ধারণাকে মানবাধিকারের সাথে ঘনিষ্ঠভাবে যুক্ত করার চেষ্টা করেছিলেন। বক্তৃতায়, হিলারি ক্লিনটন দীর্ঘ, দ্বিমুখী বিরতির মধ্যে এই বাক্যাংশটি ব্যবহার করেছিলেন, "মানবাধিকার হল নারীর অধিকার এবং নারীর অধিকার হল মানবাধিকার।"
"নারীর অধিকারই মানবাধিকার" ধারণাটি অন্য শব্দে প্রথমবারের মতো বিভিন্নভাবে ১৮৩০ এর দশকের শেষভাগে অ্যাবলিশনিস্ট এবং প্রোটো-নারীবাদী সারা মুর গ্রিমকি এবং এঞ্জেলিনা গ্রিমকি ওয়েল্ড দ্বারা প্রকাশিত হয়। তাদের মধ্যে সারা মুর গ্রিমকি তার "লেটার্স অন দ্য ইকুয়ালিটি অব দ্য সেক্সেস" ধারাবাহিকে লিখেছিলেন, "অতএব, আমি পুরুষের অধিকার বা নারীর অধিকার কিছুই জানি না; মানবাধিকারের বাইরেও আমি কিছু মানি না।" তাঁর বোন, এঞ্জেলিনা গ্রিমকি ওয়েল্ড তার বক্তৃতা এবং ব্যক্তিগত চিঠিতে অনুরূপ একটি অভিব্যক্তি ব্যবহার করেছেন। তিনি তার বন্ধু জেন স্মিথ-কে লেখা এক চিঠিতে বলেন, "যে কাজটি একটি পুরুষের জন্য নৈতিকভাবে সঠিক, সেটি একটি নারীর জন্যও নৈতিকভাবে সঠিক। আমি মানবাধিকার ছাড়া অন্য কোনো অধিকার চিনতে পারি না।"
বাক্যাংশ "মহিলাদের অধিকার মানবাধিকার" ১৯৮০ এর দশক এবং ১৯৯০-এর প্রথম অর্ধাংশে ক্লিনটনের বক্তৃতা প্রদানের আগে বিভিন্ন সময় ব্যবহৃত হয়েছিল। এর মধ্যে একটি উদাহরণ ১৯৮৪ সালের, যখন দ্য নিউ ইয়র্ক টাইমস নিউ ইয়র্ক সিটির মানবাধিকার কমিশনের প্রধান মার্সেলা ম্যাক্সওয়েল-এর কথোপকথন উদ্ধৃত করেছিল, যেখানে তিনি এই বাক্যাংশটি ব্যবহার করেছিলেন। ১৯৮৫ সালে এটি আবার ব্যবহৃত হয়েছিল একজন প্রখ্যাত চিলীয় আইনজ্ঞ সেসিলিয়া মেডিনার মাধ্যমে, যিনি নারীবাদী বিষয়ে একটি গুরুত্বপূর্ণ পেপার লিখেছিলেন। তার কাজটির শিরোনাম ছিল "নারীদের অধিকার মানবাধিকার হিসেবে: লাতিন আমেরিকার দেশসমূহ এবং আমেরিকান স্টেটসের সংগঠন"। ঐতিহাসিক ধারণাটিকে স্পষ্ট করে তুলে ধরতে গিয়ে, মেডিনা লিখেছিলেন, "নারীর অধিকার মানবাধিকার হিসেবে গণ্য হওয়ার যুক্তিযুক্ত ফলস্বরূপ, নারীবাদ তাত্ত্বিকভাবে একটি গণতান্ত্রিক সমাজ অর্জনের জন্য আন্দোলন, যেটি ছাড়া মানবাধিকার পুরোপুরি উপভোগ করা সম্ভব নয়।"
আন্তর্জাতিক মানবাধিকার ও গণতান্ত্রিক উন্নয়ন কেন্দ্রের প্রধান কানাডার রাজনীতিবিদ এড ব্রডবেন্ট, ১৯৯৩ সালের জানুয়ারিতে ক্যালগারি হেরাল্ড-এর একটি সাক্ষাৎকারে "নারীদের অধিকারই মানবাধিকার" বাক্যাংশটি ব্যবহার করেছিলেন, যখন তিনি বলেছিলেন, "যদি আমরা একটি সমাজ হিসেবে বিশ্বাস করি যে নারীদের অধিকারই মানবাধিকার, তবে এখন সময় এসেছে শরণার্থী নীতিতে মহিলাদের বিরুদ্ধে বৈষম্য বন্ধ করার।" এই বাক্যাংশটি ১৯৯৩ সালে লরেল ফ্লেচার দ্বারা ব্যবহৃত হয়েছিল, "নারীদের বিরুদ্ধে মানবাধিকার লঙ্ঘন" শিরোনামের একটি আন্তর্জাতিক আইনি সিম্পোজিয়ামে, যার একটি সম্পাদিত সংস্করণ ফ্লেচার, আলিন টেইলর এবং জোয়ান ফিটজপ্যাট্রিক ১৯৯৪ সালে প্রকাশ করেছিলেন। ১৯৯৪ সালের ডিসেম্বর মাসে একটি মালয়েশিয়ান চার্টার অন হিউম্যান রাইটস, যা বিভিন্ন অলাভজনক সংস্থাগুলোর দ্বারা প্রকাশিত হয়, তার ধারা ৩ দিয়ে শুরু হয় "নারীদের অধিকারেই মানবাধিকার।"
স্বাতী নারায়ণন

স্বাতী নারায়ণন একজন ভারতীয় অভিনেত্রী যিনি মূলত তামিল এবং মালায়ালাম চলচ্চিত্র জগতের সাথে যুক্ত। মালায়ালাম চলচ্চিত্র "ভাসান্থিয়ুম লক্ষ্মিয়ুম পিন্নে নাজানুম" (১৯৯৯) -এর মাধ্যমে তিনি অভিনয় জগতে আত্মপ্রকাশ করেন। এরপর তিনি "সু...সু... সুধী ভাথমীকম" (২০১৫) এবং "ইলাই" (২০১৭) চলচ্চিত্রে অভিনয় করেছেন। । 
স্বাতী নারায়ণন এর্নাকুলামের পেরুম্বাভুরে জন্মগ্রহণ করেছিলেন। একজন শিশু শিল্পী হিসেবে মালায়ালাম চলচ্চিত্র "ভাসান্থিয়ুম লক্ষ্মীয়ুম পিন্নে নজানুম" (১৯৯৯) -তে তিনি অভিনয় করেছিলেন। অভিনয় জগতে প্রবেশের আগে তিনি অনুপমা মোহনের নিকট কুচিপুড়ি নৃত্যের প্রশিক্ষন গ্রহন করেন। নৃত্যের প্রতি আগ্রহের পাশাপাশি স্বাতী ত্রিশুরে একজন আয়ুর্বেদিক ডাক্তার হিসেবে যোগ্যতা অর্জন করেন।স্বাতীর পারিবারিক বন্ধু আশা শরৎ পরিচালক রঞ্জিত শঙ্করের কাছে তার নাম সুপারিশ করেছিলেন যিনি তার "সু... সু... সুধী ভাথমীকম" (২০১৫) চলচ্চিত্রে স্বাতীকে অভিনয়ের সুযোগ দেন। ছবিতে, স্বাতী মুম্বাইয়ের এক মেয়ের চরিত্রে অভিনয় করেছিলেন। এই চলচ্চিত্রে অভিনেতা জয়সূর্য এবং শিবদাও অভিনয় করেছিলেন। 
এরপর তিনি তার প্রথম তামিল চলচ্চিত্র "ইলাই" (২০১৭)-এ অভিনয় করেন, যা বিনীশ রাজ পরিচালিত এক ইতিহাসধর্মী ছবি। স্বাতী চলচ্চিত্রে নামভূমিকায় অভিনয় করেন। এই চরিত্রের জন্য, তিনি সাজসজ্জাহীন সাধারণ বেশ ধারণ করেন এবং তামিলনাড়ুর অভ্যন্তরীণ গ্রামগুলোতে ছবির চিত্রগ্রহনের কাজ করেন। কন্যা সন্তানের শিক্ষার গুরুত্ব তুলে ধরার এই চলচ্চিত্রটি ২০১৭ সালের এপ্রিলে আঞ্চলিক প্রেক্ষাগৃহে মুক্তি পায়।
রচনা নারায়ণকুট্টি

রচনা নারায়ণকুট্টি একজন ভারতীয় অভিনেত্রী, কুচিপুডি নৃত্যশিল্পী এবং টেলিভিশন উপস্থাপক। ইনি মালায়ালাম চলচ্চিত্র এবং টেলিভিশনে জগতের সাথে বিশিষ্টভাবে যুক্ত। তিনি "মাঝাবিল মনোরমা" আঞ্চলিক টেলিভিশন চ্যানেলে সম্প্রচারিত টেলিভিশন ধারাবাহিক "মেরিমায়াম"-এর মাধ্যমে জনপ্রিয় হয়ে ওঠেন।
রচনার জন্ম ত্রিশুরে। তার পিতামাতারর নাম নারায়ণকুট্টি এবং নারায়ণী। তার এক বড় ভাই আছে। রচনা ২০০৫ সালে ওয়াদাক্কাঞ্চেরির সরকারি বালিকা উচ্চ বিদ্যালয় থেকে তার স্কুল জীবন সম্পন্ন করেন এবং তিনি ওয়াদাক্কাঞ্চেরির শ্রী ব্যাস এনএসএস কলেজ থেকে স্নাতক ডিগ্রি অর্জন করেন। রচনা ত্রিশুর জেলার দেবমাথা সিবিএসই স্কুলে একজন ইংরেজি শিক্ষিকা হিসাবে কর্মরত ছিলেন। টেলিভিশন ধারাবাহিকে অভিনয়ের আগে তিনি নৃত্য প্রশিক্ষন দিতেন।
রচনা ২০১১ সালে অরুণ সদাশিবনকে বিয়ে করেন। পরে রচনা জানান যে অরুণ তাকে মানসিক ও শারীরিকভাবে নির্যাতন শুরু করেছে, যার ফলে বিয়ের ১৯ দিন পর তিনি স্বামীর বাড়ি ছেড়ে চলে যেতে বাধ্য হয়েছেন।
রচনা ২০০১ সালে মুক্তিপ্রাপ্ত "তীর্থদানম" ছবিতে নায়িকার বন্ধুর চরিত্রে অভিনয়ের মাধ্যমে তার কর্মজীবন শুরু করেন। পড়াশোনার পর, তিনি ত্রিশুরের "রেডিও ম্যাঙ্গোতে" সঞ্চালক হিসেবে যোগদান করেন। সেখানে একজন প্রযোজক রচনাকে দেখতে পান এবং তার প্রযোজনাধীন আসন্ন ছবি "মরিমায়ামে" তাকে অভিনয় করার সুযোগ করে দেন। রচনা "মাঝাবিল মনোরমা" টিভি চ্যানেলে একটি কৌতুকমূলক অনুষ্ঠান "কমেডি ফেস্টিভ্যাল" -এর উপস্থাপনা করেছিলেন। তিনি বেশ কয়েকটি বিজ্ঞাপনে অভিনয় করেছেন এবং "এশিয়ানেট" টিভি চ্যানেলে সম্প্রচারিত রিয়েলিটি শো "কমেডি এক্সপ্রেসে" বিচারকের দায়িত্ব পালন করেছেন। রচনা "ফ্লাওয়ার্স" টিভিতে সম্প্রচারিত রিয়েলিটি শো "স্টার চ্যালেঞ্জে" অংশগ্রহণ করেছিলেন।
তিনি "আইসিইউ", "থ্রু হার আইজ", "ইনভার্স", "ভাজুথানা", "মুনামিদাম" ইত্যাদি স্বল্পদৈর্ঘ্য চলচ্চিত্রেও অভিনয় করেছেন।
মুহাম্মাদ আন-নাসির

মুহাম্মদ আন-নাসির ( , – ১২১৩) ১১৯৯ সাল থেকে মৃত্যু পর্যন্ত চতুর্থ আলমোহাদ খলিফা ছিলেন। সমসাময়িক খ্রিস্টানরা তাকে মিরামামোলিন নামে ডাকতেন। 
১১৯৯ সালের ২৫ জানুয়ারী আল-নাসিরের বাবা আবু ইউসুফ ইয়াকুব আল-মনসুর মারা যান। সেই দিনই আন-নাসিরকে নতুন খলিফা ঘোষণা করা হয়। আন-নাসির তার বাবার কাছ থেকে উত্তরাধিকারসূত্রে পাওয়া সাম্রাজ্যে তখন অস্থিরতা দেখা দিচ্ছিল। আইবেরিয়ান উপদ্বীপে ( আল-আন্দালুস ) খ্রিস্টানদের বিরুদ্ধে তার বাবার বিজয়ের কারণে, তিনি সাময়িকভাবে সেখানকার গুরুতর হুমকি থেকে মুক্তি পান। ইফ্রিকিয়া ( তিউনিসিয়া ) দখলের জন্য বানু ঘানিয়া গোত্রের বিরুদ্ধে লড়াইয়ে মনোযোগ দিতে সক্ষম হন। এরপর সাম্রাজ্যের অন্যত্র সমস্যা মোকাবেলা করার প্রয়োজনে তিনি আবু মোহাম্মদ ইবনে আবি হাফসকে ইফ্রিকিয়ার গভর্নর নিযুক্ত করেন। যার ফলে তিনি অনিচ্ছাকৃতভাবে সেখানে হাফসিদ রাজবংশের শাসনের সূচনা করে। এ শাসন ১৫৭৪ সাল পর্যন্ত স্থায়ী ছিল।
পরবর্তীতে, তিনি ইবেরিয়ান উপদ্বীপে মনোযোগ দেন। এখানে ক্যাস্টিলের রাজা আলফোনসো অষ্টম পোপ ইনোসেন্ট তৃতীয় এর অনুরোধে একটি ক্রুসেড ঘোষণা করেন। এর ফলে লাস নাভাস ডি টোলোসার যুদ্ধে (১২১২) একটি খ্রিস্টান জোটের কাছে তার পরাজয় ঘটে। এই পরাজয়ের এক বছর পর ১২১৩ সালে তিনি মারা যান। এরপর তার ছোট ছেলে ইউসুফ আল-মুস্তানসির (যার মা ছিলেন খ্রিস্টান দাসী কামার) খলিফা হন। 
ত্রয়োদশ শতাব্দীর প্রথম দিকে ইংল্যান্ডের রাজা জন পোপ ইনোসেন্ট তৃতীয়ের সাথে বিবাদের পর চাপের মুখে পড়েন। যার ফলে ইংল্যান্ডের উপর একটি নিষেধাজ্ঞা জারি করা হয়। এর মাধ্যমে সব ধরনের উপাসনা ও ধর্মীয় অনুশীলন নিষিদ্ধ হয়ে যায়। জন নিজে বহিষ্কৃত হন। দেশের কিছু অংশ বিদ্রোহে জড়িয়ে পড়ে এবং ফরাসি আক্রমণের হুমকি দেখা দেয়।
দুই দশক পরে ঘটনাগুলোর বিবরণ দিতে গিয়ে, সেন্ট অ্যালবান্সের প্রথম দিকের ত্রয়োদশ শতাব্দীর ইতিহাসবিদ ম্যাথু প্যারিস দাবি করেন যে, হতাশার মধ্যে জন আল-নাসিরের কাছে সাহায্যের জন্য দূত পাঠান। বিনিময়ে জন ইসলাম গ্রহণ করার প্রস্তাব দেন। একই সাথে দেশটিকে খলিফার অধীনে নিয়ে আসার এবং ইংল্যান্ডকে একটি মুসলিম রাষ্ট্রে পরিণত করার অঙ্গীকার করেন। দূতদের মধ্যে ছিলেন মাস্টার রবার্ট নামে একজন লন্ডনের পাদ্রি। বলা হয়, আল-নাসির জনের এই অতি নম্র আবেদনে এতটাই বিরক্ত হন যে তিনি দূতদের ফিরিয়ে দেন। তবে, সমসাময়িক অন্য কোনো প্রমাণের অভাবে ইতিহাসবিদরা এই গল্পের সত্যতা নিয়ে সন্দেহ প্রকাশ করেছেন।
থাইল্যান্ড জাতীয় অলিম্পিক কমিটি

থাইল্যান্ড জাতীয় অলিম্পিক কমিটি (; এছাড়াও সংক্ষেপে আইওসি কোড টিএইচএ দ্বারা পরিচিত) হলো থাইল্যান্ডের জাতীয় অলিম্পিক কমিটি। এই সংস্থাটির ১৯৪৮ সালে প্রতিষ্ঠিত হয়েছে; প্রতিষ্ঠার ২ বছর পর ১৯৫০ সালে আন্তর্জাতিক সংস্থা আন্তর্জাতিক অলিম্পিক কমিটির স্বীকৃতি লাভ করেছে। এই সংস্থার সদর দপ্তর থাইল্যান্ডের ব্যাংককে অবস্থিত।
বর্তমানে থাইল্যান্ড জাতীয় অলিম্পিক কমিটির সভাপতির দায়িত্ব পালন করছেন প্রাউইত ওংসুওন, যিনি ২০১৭ সাল হতে এই দায়িত্বে নিয়োজিত রয়েছেন; অন্যদিকে মহাসচিবের দায়িত্ব পালন করছেন ভিচ দেভাহাসদিন।
১৯৪৮ সালে থাইল্যান্ডের বহু-ক্রীড়ার সর্বোচ্চ সংস্থা হিসেবে থাইল্যান্ড জাতীয় অলিম্পিক কমিটি প্রতিষ্ঠিত হয়েছে। প্রিয়া চিন্দারাকশ এই সংস্থার প্রথম সভাপতির দায়িত্ব পালন করেছেন, যিনি ১৯৪৮ হতে ১৯৬৫ পর্যন্ত সভাপতির দায়িত্বে নিয়োজিত ছিলেন।
প্রতিষ্ঠার প্রায় চার বছর পর থাইল্যান্ড ১৯৫২ গ্রীষ্মকালীন অলিম্পিকে অংশগ্রহণ করার মাধ্যমে অলিম্পিক গেমসে অভিষেক করেছে; অন্যদিকে, ২০০২ শীতকালীন অলিম্পিকে অংশগ্রহণ করার মাধ্যমে প্রথমবারের মতো শীতকালীন অলিম্পিক গেমসে অংশগ্রহণ করেছে।
এতাব

তারউফ আব্দুলখায়ের আদম তালাল (, ৩০ ডিসেম্বর ১৯৪৭ - ১৯ আগস্ট ২০০৭), মঞ্চ নাম এতাব (,"ʻitāb"), একজন সৌদি আরবীয় গায়িকা ছিলেন। তিনি ১৯৬০-এর দশক থেকে ১৯৯০-এর দশক পর্যন্ত সক্রিয় ছিলেন।
এতাব ১৯৪৭ সালের ৩০ ডিসেম্বর সৌদি আরবের রাজধানী রিয়াদে জন্মগ্রহণ করেন। ১৯৭৮ সালে একজন মিশরীয় পুরুষের সাথে তার বিয়ের পরপরই তিনি মিশরে চলে আসেন; ১৯৮৩ সালে তিনি মিশরের নাগরিক হন।